นายกรัฐมนตรี นำ ครม. ผบ.เหล่าทัพ รดน้ำขอพร พล.อ.เปรม เนื่องในวันสงกรานต์
นายกรัฐมนตรี นำ ครม. ผบ.เหล่าทัพ รดน้ำขอพร พลเอก เปรม เนื่องในวันสงกรานต์ พร้อม ให้คำมั่นจะเดินหน้าทำงานเพื่อประเทศชาติและประชาชน เพื่อตอบแทนคุณแผ่นดิน ขณะที่พลเอก เปรม ชื่นชมรัฐบาลไม่ทุจริต ขอทุกคนร่วมมือทำเพื่อคนไทย ย้ำรักษาประเพณีคือการรักษาชาติพลเอก ประยุทธ์ จันทร์โอชา นายกรัฐมนตรี นำคณะรัฐมนตรี อาทิ นายวิษณุ เครืองาม รองนายกรัฐมนตรี พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม พลเอก ฉัตรชัย สาริกัลยะ รองนายกรัฐมนตรี พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม พลเอก อนุพงษ์ เผ่าจินดา รัฐมนตรีว่าการกระทรวงมหาดไทย พลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ และผู้บัญชาการเหล่าทัพ นายทหาร ข้าราชการระดับสูง เข้ารดน้ำขอพร พลเอก เปรม ติณสูลานนท์ ประธานองคมนตรีและรัฐบุรุษ ที่บ้านพักสี่เสาเทเวศร์ เนื่องในเทศกาลสงกรานต์ ปี 2562 ตามประเพณีวันขึ้นปีใหม่ของไทยนายกรัฐมนตรี กล่าวว่า เป็นโอกาสอันเป็นมงคลเนื่องในวันสงกรานต์ ซึ่งเป็นปีใหม่ไทยที่จะมาถึงในอีกไม่กี่วันข้างหน้า ทุกครั้งที่ได้มา รู้สึกมีความสุข มอบอุ่นใจ มีความยินดีที่ได้พบพลเอก เปรม ยังมีสุขภาพแข็งแรง และสามารถให้คำปรึกษาทุกคนตลอดมา สิ่งสำคัญที่ทุกคนผูกพันกันและมีมาอย่างยาวนาน ทั้งนี้ก็ด้วยการศึกษาในโรงเรียนทหาร ได้รับการสั่งสอนอบรมในเรื่องระเบียบวินัย ความเชื่อมั่น ศรัทธา เคารพเทิดทูนในชาติ ศาสนา พระมหากษัตริย์ ซึ่งการที่เป็นทหาร หรือข้าราชการใดๆ ก็ตามได้รับการสอนสั่งให้ทำเพื่อผู้อื่นเสมอมาและให้ทำเพื่อตนเองเป็นอันดับสอง สิ่งสำคัญที่สุดคือต้องดำรงรักษาวัฒนธรรมเหล่านี้ให้ได้ ที่เราเกิดมาเพื่อตอบแทนคุณแผ่นดิน ทำงานเพื่อคนอื่น ตลอดเวลาที่ยังมีชีวิตอยู่ สิ่งเหล่านี้คือประวัติศาสตร์ของแต่ละคน และคือเกียรติยศที่ทุกคนจะมอบให้จากการทำความดี ยืนยันตนเองพยายามทำทุกอย่างให้สอดคล้องและนำสิ่งที่ทำในอดีต มาประยุกต์ทำให้เกิดผลสำเร็จโดยเร็วเพื่อชาติและประชาชนประธานองคมนตรีและรัฐบุรุษ ขอขอบคุณนายกรัฐมนตรี และทุกคนพร้อมยินดีที่ได้เห็นนายกรัฐมนตรี กองทัพ และข้าราชการหน่วยต่างๆ ช่วยกันดูแลชาติบ้านเมืองจนถึงวันนี้ สามารถพูดได้ว่ารัฐบาลของนายกรัฐมนตรี ไม่ทุจริตเพราะเป็นคนที่เห็นแก่ส่วนรวม คนที่จะซื่อสัตย์สุจริตต้องเป็นคนที่มีความคิดทำเพื่อคนอื่น ไม่ใช่ทำเพื่อตัวเอง หรือพวกพ้องพี่น้องที่อยู่ใกล้ชิด พร้อมขอบคุณที่ระลึกถึงกันมาโดยตลอด พร้อมฝากนายกรัฐมนตรี ว่าการรักษาวัฒนธรรมประเพณี คือการรักษาชาติ และขอร่วมกันอธิษฐานของให้นายกรัฐมนตรีและเพื่อนๆ ทุกคน มีร่างกายแข็งแรง มีสุขภาพใจที่มุ่งมั่นจะทำงานเพื่อคนอื่น และความตั้งใจนั้นให้สำเร็จผล เป็นที่ยอมรับของทุกคน โดยขอให้บารมีสมเด็จพรเจ้าอยู่หัว เป็นเกราะกำบังให้ทุกคนทำแต่ความดีเพื่อชาติและบ้านเมือง ขอให้ทุกคนมีแต่ความดีในตัว และใช้ความดีในตัวให้เป็นประโยชน์ต่อประชาชน 70 ล้านคน และดูแลชาติบ้านเมืองด้วยมือของทุกๆ คน